Jacuzzi|  |
| Forma | Privati |
| Pramonė | Sanitarinė technika |
| Įkurta | Jungtinės Amerikos Valstijos JAV (1915 m. (1915 m.)) |
| Įkūrėjas (-ai) | Rachele, Valeriano, Joseph, Francesco, Gelindo, Giocondo ir Candido Jacuzzi |
| Centrinė būstinė | Čino Hilsas, Kalifornija, JAV |
| Svarbiausi darbuotojai | Tom Koos (CEO) |
| Produktai | Čiužiniai, vonios, sūkurinės vonios, karšto vandens lauko baseinai, dušai, tualetai, kriauklės ir jų priedai |
| Paprastosios akcijos | 1,2 mlrd. JAV dol. (2006 m.) |
| Savininkas (-ai) | Apollo Management |
| Darbuotojų | 4 907 |
| Padaliniai | Sundance SpasThermoSpas |
| Tinklalapis | www.jacuzzi.com |

**Jacuzzi** – amerikiečių tarptautinė korporacija, kurią 1915 m. Kalifornijoje įkūrė broliai italai Jacuzzi, ir žinoma dėl gaminamos vonios kambario ir tualetų įrangos, sūkurinių vonių, karšto vandens lauko baseinų. Pirmasis jos produktas buvo nešiojamasis hidroterapijos įrenginys, dedamas į vonią. Vėliau purkštukai, kurie buvo naudojami nešiojamame bloke, buvo įmontuoti į baseino sieną, o vėliau pritaikyti ir stiklo pluošto vonių sienelėms. JACUZZI nuo 1978 m. rugsėjo 5 d. yra federaliniu mastu įregistruotas „Jacuzzi Inc." prekės ženklas.

Istorija
--------

Jacuzzi broliai į Kaliforniją atvyko iš *Casarsa della Delizia* (Šiaurės Italija, Friulis-Venecija Džulija). 1915 m. jie Berklyje įkūrė kompaniją „Jacuzzi and Brothers", kuriai vadovavo Giocondo Jacuzzi ir Candido Jacuzzi. Kompanija pagal karinius užsakymus gamino orlaiviams jų pačių suprojektuotus medinius propelerius. Juos naudojo Amerikos oro pajėgos Pirmojo pasaulinio karo metu. 1920 m. broliai taip pat trumpai užsiėmė orlaivių projektavimu ir gamyba. Jie sukūrė vienvietį monoplaną ir septynvietį monoplaną, skirtus skrydžiams tarp San Francisko ir Aliaskos. Abiejų orlaivių fiuzeliažams gaminti buvo naudojamos laminuotos medienos detalės, tačiau ši konstrukcija iš esmės buvo nesėkminga, nes buvo pastatyta tik po vieną skirtingo tipo orlaivį. 1921 m. su vienu iš lėktuvų Modesto mieste sudužo ir žuvo pilotas Giocondo Jacuzzi ir du bendrovės darbuotojai. Iki 1923 m. kampanija veikė kaip „Jacuzzi Bros Propellers".

Bendrovė išliko, tapdama sūkurinių ir perlinių vonių gamintoja, o pavadinimas *Jacuzzi* ilgainiui tapo šio tipo vonių sinonimu nepriklausomai nuo gamintojo.

Pastarųjų metų veikla
---------------------

2006 m. spalį stambi privataus kapitalo investicijų įmonė „Apollo Management" pranešė apie $990 mln. vertės „Jacuzzi Brands" svertinį išpirkimą.

2008 m. Jacuzzi savo centrinę būstinę perkėlė į „The Shoppes" Čino Hilse Kalifornijoje.

2012 m. gegužę „Jacuzzi Group Worldwide" įsigijo Volingforde, Konektikuto valstijoje, įsikūrusio pirčių ir karštų vonių gamintojo „ThermoSpas" akcijas.

Kompanija remia Amerikos slidinėjimo rinktinės sportininkus, jų treniruočių patalpos aprūpintos sūkurinėmis voniomis ir hidromasažine įranga.

2017 m. „Jacuzzi LLC" įsigijo kompanijas „Hydropool Hot Tubs & Swim Spas" ir „BathWraps".

Šaltiniai
---------

1. ↑  „USPTO-Trademark Search". *tmsearch.uspto.gov*. USPTO. Nuoroda tikrinta 2017-05-29.
2. ↑  Eckland, K.O. „Aircraft of North America 1903-2003". *Aerofiles.com*. USA. Nuoroda tikrinta 2011-09-22.
3. ↑  Jacuzzi Brands Is Going Private. *The New York Times* (Reuters), 2006-10-12.
4. ↑  „Jacuzzi Group Worldwide Acquires Assets of ThermoSpas®". *finance.yahoo.com*. Yahoo!. 2012-05-31. Nuoroda tikrinta 2015-01-29.
5. ↑  „The Jacuzzi Brand is a proud sponsor of the U.S. Ski Team and FIS Alpine World Cup Tour". 2015-12-03. Nuoroda tikrinta 2017-09-23.
6. ↑  „Industry leader adds leading swim spa company and bath remodel business to its portfolio". Jacuzzi. Nuoroda tikrinta 2017-09-01.

Nuorodos
--------

* Jacuzzi korporacijos svetainė (JAV)
* Jacuzzi Spa and Bath Ltd. (JK) Archyvuota kopija 2019-09-14 iš Wayback Machine projekto.